LIETUVOS RESPUBLIKOS ŠVIETIMO IR MOKSLO MINISTRO,

LIETUVOS RESPUBLIKOS SVEIKATOS APSAUGOS MINISTRO

IR LIETUVOS RESPUBLIKOS SOCIALINĖS APSAUGOS IR DARBO MINISTRO

ĮSAKYMAS

**DĖL ŠVIETIMO IR MOKSLO MINISTRO, SVEIKATOS APSAUGOS MINISTRO, SOCIALINĖS APSAUGOS IR DARBO MINISTRO 2000 M. SPALIO 4 D. ĮSAKYMO Nr. 1221/527/83 „DĖL ASMENS SPECIALIŲJŲ UGDYMOSI POREIKIŲ ĮVERTINIMO TVARKOS“ PAKEITIMO**

2010 m. spalio 7 d. Nr. V-1676/V-886/A1-469

Vilnius

Įgyvendindami Priemonių apskričių viršininkų vykdomoms funkcijoms perskirstyti plano, patvirtinto Lietuvos Respublikos Vyriausybės 2009 m. liepos 22 d. nutarimu Nr. 815 (Žin., 2009, Nr. [90-3885](https://www.e-tar.lt/portal/lt/legalAct/TAR.A40F0327115A)), 13 punktą,

pakeičiame Asmens specialiųjų ugdymosi poreikių įvertinimo tvarką, patvirtintą Lietuvos Respublikos švietimo ir mokslo ministro, Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2000 m. spalio 4 d. įsakymu Nr. 1221/527/83 (Žin., 2000, Nr. [85-2608](https://www.e-tar.lt/portal/lt/legalAct/TAR.3BDB91FF030F)):

1. Išdėstome 4.2 punktą taip:

„4.2. savivaldybės pedagoginė psichologinė tarnyba, o jos nesant, kitos savivaldybės pedagoginė psichologinė tarnyba, kuri pagal šių tarnybų steigėjų sudarytą sutartį aptarnauja savivaldybės, neįsteigusios pedagoginės psichologinės tarnybos, gyventojus – asmenų, neugdomų švietimo įstaigose ir ugdomų bendrojo ugdymo ar specialiojo ugdymo įstaigose bei namuose, nuodugnų įvertinimą;“.

2. Pripažįstame netekusiais galios 4.3 ir 4.4 punktus.

3. Įrašome 5 ir 6 punktuose vietoj žodžių „(ar vaiko globėjų)“ žodžius „(globėjų, rūpintojų)“.

4. Išdėstome 8 punktą taip:

„8. Šeimos gydytojas, vaikų ligų gydytojas arba gydytojas specialistas, naujagimiui ar kūdikiui nustatęs raidos (vystymosi) sutrikimus arba rizikos veiksnius jiems atsirasti, siunčia jį ART konsultacijai ar (ir) specialiesiems ugdymosi poreikiams įvertinti“.

5. Įrašome 9 punkte vietoj žodžių „Bendrosios praktikos gydytojas, gydytojas pediatras“ žodžius „Šeimos gydytojas, vaikų ligų gydytojas“.

6. Įrašome 11, 12, 13, 14, 16 punktuose vietoj žodžių „(ar vaiko globėjų)“ žodžius „(globėjai, rūpintojai)“ reikiamu linksniu.

7. Išdėstome 18 punktą taip:

„18. Tėvams (globėjams, rūpintojams) nesutikus su savivaldybės pedagoginės psichologinės tarnybos įvertinimu dėl vaiko specialiųjų ugdymosi poreikių, jo specialieji ugdymosi poreikiai vertinami Specialiosios pedagogikos ir psichologijos centre“.

8. Įrašome 19 punkte vietoj žodžių „(ar globėjų)“ žodžius „(globėjų, rūpintojų)“.

9. Išdėstome 20 punktą taip:

„20. Specialiųjų poreikių vaikui išvykus į kitą ikimokyklinio ugdymo įstaigą ar mokyklą, šiai įstaigai pedagoginės psichologinės tarnybos pažyma dėl pedagoginio psichologinio asmens specialiųjų ugdymosi poreikių įvertinimo (5 priedas) ir švietimo įstaigos specialiojo ugdymo komisijos pažyma dėl specialiųjų ugdymosi poreikių pradinio vertinimo (4 priedas) perduodama tėvams (globėjams, rūpintojams) sutikus.“

10. Išdėstome 21 punktą taip:

„21. Asmens specialiųjų ugdymosi poreikių įvertinimo dokumentai (5 priedas) ir specialistų individualaus psichologinio, logopedinio, medicininio tyrimų protokolai, klausimynai ir(ar) aprašai saugomi savivaldybės pedagoginėje psichologinėje tarnyboje, kol asmeniui sukaks 25 metai.“

11. Išdėstome 22 punktą taip:

„22. Švietimo įstaigos specialiojo ugdymo komisija, savivaldybės pedagoginė psichologinė tarnyba, Specialiosios pedagogikos ir psichologijos centras atsako už specialiųjų poreikių asmenų įvertinimo dokumentų konfidencialumą. Specialiojo ugdymo komisijos vadovas leidžia susipažinti su asmens specialiųjų ugdymosi poreikių įvertinimo dokumentais tą asmenį ugdantiems pedagogams, tėvams (globėjams, rūpintojams), švietimo įstaigos steigėjo administracijos padalinio, kuruojančio švietimo įstaigą, darbuotojams, pedagoginei psichologinei tarnybai, švietimo priežiūrą vykdantiems specialistams, savivaldybės administracijos Vaiko teisių apsaugos skyriaus ir Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos atstovams.“

12. Įrašome 23 punkte ir 1 priedo 3 formoje, 4 priedo 4 formoje, 5 priedo 5 formoje, 7 priedo 8 formoje, 8 priedo 2 formoje vietoj žodžių „(ar vaiko globėjų)“ žodžius „(globėjai, rūpintojai)“ reikiamu linksniu.

13. Išbraukiame 1 priedo 3 formoje žodžius „PASTABA. Pildo tėvai (ar vaiko globėjai)“.

Švietimo ir mokslo ministras Gintaras Steponavičius

Sveikatos apsaugos ministras Raimondas Šukys

Socialinės apsaugos ir darbo ministras Donatas Jankauskas